Ligter straf vir vrou wat man se privaatdele aanrand | Maroela Media
Gladys Chauke (27) was aanvanklik tot twee jaar tronkstraf gevonnis of die opsie gegun om 'n R3 000 boete te betaal, maar regters Ronel Tolmay en Cynthia Pretorius het dit verminder na drie maande tronkstraf of 'n boete van R1 000.
Die regters het aangevoer die landdros van Limpopo, wat Chauke aanvanklik gevonnis het, moes ter versagting in ag geneem het dat dit 'n misdaad van passie was. "Die aanranding self was nie so ernstig van aard nie. Die vonnis daarvoor is egter skokkend," het Tolmay gesê.
Die landdros het sy vonnis regverdig en gesê Chauke verdien dit omdat sy 'n "baie delikate, ingewikkelde deel van die menslike anatomie" aangerand het.
Die aanranding het by die man se meisie se huis plaasgevind. Chauke het haarself, haar man en die meisie in 'n kamer toegesluit. Haar man het haar glo eerste aangerand, waarna Chauke hom aan sy testikels gegryp het, hom oor sy kop met 'n houtlepel geslaan en gebyt het. Hy het daarna deur 'n venster gespring en gevlug "met bloed wat uit sy privaatdele gestroom het". Die man moes steke kry. – SAPA